钦定古今图书集成/明伦汇编/官常典/第746卷 > 张绍登 张国勋 邓祖禹 饶可久
## 钦定古今图书集成/明伦汇编/官常典/第746卷 > 张绍登 张国勋 邓祖禹 饶可久

按《明外史忠义传》：“绍登字振夫，南城人。崇祯中，由举
人为应城知县。九年，贼来犯，偕训导张国勋、乡官饶
可久悉力御却之。国勋曰：‘贼不一创，城未易守’。率壮
士出击，力战一日夜，颇有斩获，贼乃去。邑侍郎王瑊
之子权，结怨于族党，怨家潜导贼复来攻。或言国勋
无守土责，盍避之。国勋不可佐绍登力守，而乞援于”
上官。副将邓祖禹来救，守西南，国勋守东北，绍登往
来策应。会贼射书索权，权惧，斩北关以出。贼乘间登
南城，绍登还署，端坐堂上，贼至，奋拳击之，群贼大至，
乃被杀。贼渠叹其忠，以冠带覆尸埋堂侧。国勋，黄陂
岁贡生。贼既入，朝服北面拜走，捧先圣神主，拱立以
待。贼遂焚文庙，投国勋烈焰中，祖禹亦不屈死。可久
幼孤，事毋孝，举于乡，为大兴知县。崇祯初，疏请更《三
朝要典》。时奄宦犹擅权，谪光禄典簿。迁应天府推官、
刑部主事，历知府。丁艰归。贼入，语妻程氏曰：“臣死忠，
妇死节，分也。”于是妻与女相对自经。可久被执，贼使
之拜，曰：“头可断，膝不可屈也。”遂遇害，瑊为贼支解。事
闻，赠绍登尚宝少卿，国勋国子学正。